Een dood, 13 beseer toe taxi rolNooddienste het die minibustaxi op sy dak aangetref. Foto: ER24 Een mens is dood en nog 13 beseer toe ŉ minibustaxi Maandagoggend op die R59 naby die Redding-wisselaar in Alberton gerol het. Russel Meiring, ER24-woordvoerder, sê paramedici en talle ander nooddienste het vanoggend kort voor 06:00 op die toneel suid van Johannesburg opgedaag en die minibus op sy sy aangetref. “Etlike mense is verspreid om die voertuig aangetref nadat hulle uit die taxi geslinger is.” By nadere ondersoek het paramedici op ŉ insittende afgekom wat binne-in die taxi vasgevang was. Hy is blykbaar op slag dood. “Niks kon vir hom gedoen word nie en hy is dood verklaar,” sê Meiring. Paramedici het nog 13 mense op die toneel ondersoek. Vyf was in ŉ kritieke toestand, terwyl agt se beserings van gering tot matig gewissel het. Hulle is op die toneel behandel voordat een van dié wat ernstig beseer is per helikopter na ŉ nabygeleë hospitaal gebring is. Die res is per ambulans hospitaal toe geneem. Meiring sê dis nog nie bekend wat tot die ongeluk aanleiding gegee het nie. Wetstoepassers was op die toneel om die voorval te ondersoek.